Facebook-færsla sem Hvanneyrarbúið birtist í gær hefur vakið mikla lukku en í henni er sagt frá því að kýrnar á bænum náðu með einhverjum óskiljanlegum hætti að opna hurðina í fjósinu út og skelltu sér út í göngutúr . Í færslunni segir að aðkoman að fjósinu hafi verið skondin þar sem augljóslega mátti sjá ummerki eftir ævintýri næturinnar . „ Við anddyrið voru mikil ummerki eftir umferð nautgripa en engir gripir sjáanlegir úti . Inni í fjósi var allt rólegt , kýrnar lágu ýmist á básum eða átu hey í mestu makindum . Allt eins og það á að vera fyrir utan eitt , hurðin þar sem kýrnar fara út um á sumrin var galopin og fennt hafði inn , “ segir í færslunni . „ Kýrnar fóru semsagt snemma út þetta árið . Þær höfðu með einhverjum ótrúlegum hætti náð að opna læsinguna á hurðinni og lyfta hurðinni upp og hlaupið síðan út í nóttina . “ Í færslunni segir að kýrnar hafi allar skilað sér inn aftur fyrir morguninn . „ Veðrið hefur spilað þar stóran þátt en þegar leið á nóttina fór veður versnandi og kýrnar hafa sýnt einstaka skynsemi og drifið sig inn aftur í hlýjuna . “ Þess má geta að kýrnar á Hvanneyrarbúinu hafa svokallaða beiðslisgreina sem greina hreyfingu og bændur fá tilkynningu ef einhver er óvenju virk . „ Þennan morguninn voru yfir 50 kýr með tilkynningu í tölvunni og á hreyfigrafinu mátti sjá að þær höfðu opnað út um miðnætti og verið úti fram til ca fimm eða sex um morguninn . Þetta hefur verið heilmikið ævintýri . “